Kontrollutvalgets beretning for 2020

I henhold til NIFs lov § 2-12 (Idrettslag som ikke har engasjert revisor) avgir herved Kontrollutvalget i Friskis & Svettis sin beretning.

**Uttalelse om årsregnskapet og idrettslagets anliggender for øvrig**

Kontrollutvalget skal påse at organisasjonsleddets virksomhet drives i samsvar med organisasjonsleddets og overordnet organisasjonsledds regelverk og vedtak, og ha et særlig fokus på at organisasjonsleddet har forsvarlig forvaltning og økonomistyring, at dets midler benyttes i samsvar med lover, vedtak, bevilgninger og økonomiske rammer.

Kontrollutvalget skal forelegges alle forslag til vedtak som skal behandles på årsmøte/ting, og avgi en uttalelse til de saker som ligger innenfor sitt arbeidsområde.

Kontrollutvalget skal føre protokoll over sine møter, avgi en beretning til årsmøte og foreta regnskapsrevisjon.

**Vi har utført følgende handlinger:**

Vi har gjennomgått protokoll for årsmøtet, styrets protokoller, samt andre dokumenter utvalget har funnet det nødvendig å gjennomgå. Vi har fått alle opplysninger som vi har bedt om fra idrettslagets styre. Vi har gjennomgått styrets årsberetning for 2020 og det styrebehandlede årsregnskapet for 2020.

Kommentarer til Regnskapsrevisjonen:

Vi har foretatt regnskapsrevisjon og kontrollert resultatregnskap, balanse og noter. Kostnader er stikkprøvemessig kontrollert for attestasjon og dokumentasjon, og vesentlige inntekter er kontrollert mot annen dokumentasjon. Kontrollerte kostnader og inntekter gjelder for inneværende regnskapsår, og det er avsatt for krav som ennå ikke er mottatt samt opptjente inntekter som ennå ikke er mottatt.

Balansen viser idrettslagets verdier for øvrig, og balanseverdier er kontrollert mot underliggende dokumentasjon. Alle balanseverdier er reelle pr 31.12. Vi har vurdert at notene gir de opplysninger som er av betydning for å bedømme idrettslagets stilling og resultat.

Regnskapet viser et underskudd på kr 102.368 som reduserer egenkapitalen.

Kommentarer til organisasjonens forvaltning av midler:

Alt som har skjedd det siste driftsåret har blitt preget av Corona pandemien. Planer som ble lagt i forkant har ikke kunnet følges og nye planer har blitt utformet etter vurderinger ut fra de begrensninger som har vært gjeldende.

I stedet for å få inn flere medlemmer har medlemstallet falt betydelig. Dette har betydd svært reduserte inntekter. Styret og daglig leder har i samarbeid utført tiltak både for å redusere kostnader og for å få inn økonomiske midler.

Leieforhold for treningslokaler har blitt avsluttet og alt utstyr plassert i lokalene har blitt solgt.

Lokaler til spinningtimene er beholdt, men husleien har blitt ettergitt i de periodene aktiviteten har vært helt stengt.

Det arbeides med å forhandle ned pris på leie av lokaler gjennom kommunen.

Kontrollutvalgets vurdering er at styret satt i verk rettidige tiltak for å redusere tap og dermed bruk av egenkapital for idrettslaget i denne utfordrende året. Idrettslaget har fortsatt solid egenkapital for videre drift. Organisasjonsleddet har hatt en forsvarlig forvaltning i 2020 og økonomistyringen vurderes som god.

Det har ikke vært mulig å gjennomføre aktiviteter annet enn det som myndighetene har tillatt under de til enhver tid gjeldene smittevernreglene. I perioder har alt vært helt stengt. Foreningen har gjort sitt beste for å gi tilbud som livestream trening til alle medlemmer. Så snart det har vært mulig har det blitt satt opp treningstimer i de lokalene som har vært tilgjengelige.

Kontrollutvalgets vurdering er at idrettslaget har funnet gode løsninger for å beholde medlemmer og dermed inntekter.

**Kontrollutvalget har følgende merknader til forvaltningen av idrettslaget:**

Basert på det materialet vi har fått oss forelagt, er det ikke grunnlag for ytterligere merknader ut over det som fremgår av denne beretningen.

**Kontrollutvalget har følgende merknader til det fremlagte regnskapet:**

Kontrollutvalget har ingen merknader til det framlagte regnskapet

**Konklusjon**

Kontrollutvalget anbefaler at styrets beretning og idrettslagets årsregnskap for 2020 godkjennes av årsmøtet.

10. mars 2021

Bodil Klakegg Toril Endresen Foss